Strach, ohryzené nechty, zvažovanie použitia plienok. Vybrali sme najlepšie hororové hry.
Ježiško sa blíži a neviete, ktorou videohrou by ste spravili radosť svojmu blízkemu alebo samému sebe? Pripravili sme si pre Vás výber tých najlepších tohtoročných titulov, ktoré potešia milovníkov hororov.
Resident Evil 7: Biohazard
Hororová hra o prežitie, ktorá po štvorročnej prestávke nadväzuje na atmosféru klasiky, hoci tentoraz to bude viac o temných silách, než o zombíkoch. Vy, ako hlavná postava sa ocitáte na opustenej farme na americkom vidieku a postupne zisťujete že zlo číha za každým rohom. Krok za krokom získavate indície, pomocou ktorých odkrývate jeho tajomstvá a snažíte sa dostať von s čo najmenšou ujmou.
Resident Evil 7 ako prvý zo série využíva pohľad z prvej osoby a vďaka novému hernému enginu sa budete cítiť, ako by ste sa nachádzali priamo v hre. Hru kúpite na platformách Playstation 4, Windows a Xbox One.
Legendárnej hernej sérii Resident Evil sme vzdali poctu v našom špeciálnom vydaní relácie Live Game, pozrite si ju:
Outlast II
Hra, ktorá dala termínu "survival horor" nový význam. Ešte v roku 2013 si prvý Outlast získal pozornosť všetkých hororových nadšencov na svete. Ako investigatívny novinár ste pricestovali do psychiatrickej liečebne preveriť tip o neľudských pokusoch vykonávaných na pacientoch. Bez zbraní, iba s kamerou a poznámkovým blokom, ste sa museli vydať potichu preskúmať zariadenie.
V rovnakom duchu pokračuje Outlast II, kde sa s vrtuľníkom zrútite do tajomnej dediny v amerických horách a tak, ako v prvom diely, snažíte sa odkryť jej tajomstvá. Celá komunita je odčlenená od okolitého sveta a postupne sa pripravuje na koniec sveta. Z havarovaného vrtuľníka navyše zmizne vaša žena a začína sa boj s časom o záchranu. Vyzerá to tak, že sa stane predmetom obetného rituálu.
Hra je dostupná na platformy Playstation 4, Windows a Xbox One.
The Evil Within 2
Trojicu výborných tohtoročných survival hororov v našom výber uzatvára hra z pera Shinji Mikamiho. Príbeh sa odohráva okolo detektíva Sebastiana Castellanosa. Ten v prvej časti prišiel o svoju dcéru, no ukázalo sa, že žije. Vydáva sa teda do alternatívneho sveta, ktorý je podstatou tajného experimentu STEM. Čoskoro sa však ukáže, že dcéra slúži ako srdce projektu a dostať ju späť nebude také ľahké.
Hororová hra stavia na temnej atmosfére, ktorá pripomína klasické diela ako Silent Hill a The Last of Us. Na rozdiel od Outlastu a Resident Evil 7: Biohazard si v tejto hre zastrieľate omnoho viac a postupom času si budete vyrábať rôzne predmety a vylepšovať hlavnú postavu. Titul je vhodný pre tých, ktorí sa radi boja, ale zároveň majú chuť vrátiť to nepriateľovi aj s úrokmi.
Báť sa budete na Playstation 4, Windowse a Xbox One.
Hororovým hrám sme venovali aj špeciálny dvojdiel našej hernej relácie Live Game: